शिमला। लंबे समय से चल रही सूखे की स्थिति से लोगों को राहत मिली है। शिमला में हुई सीजन की पहली बर्फबारी ने रौनक लौटा दी है। बर्फ ने पर्यटकों के साथ-साथ किसानों और बागवानों की उम्मीदों को पूरा किया है। बर्फ के फाए गिरते ही लोग अपने घरों से बाहर निकल आए और मोबाइल फोन में इस दृश्य को कैद करना शुरू कर दिया। इस दौरान युवा क्या बुजुर्ग सभी ने खूब मस्ती की। मौसम विभाग द्वारा जारी किया गया पूर्वानुमान सटीक बैठा है। इस पूर्वानुमान के कारण पर्यटकों ने पहले ही राजधानी और उस के साथ लगते क्षेत्रों कुफरी और नारकंडा का रुख कर दिया। मंगलवार सुबह से ही बादलों ने डेरा जमाया हुआ था, लेकिन दोपहर एक बजे तक शिमला में बर्फबारी शुरू नहीं हुई। हालांकि ऊंचे पर्वतीय क्षेत्रों में सुबह करीब 11 बजे के बाद से हल्का हिमपात शुरू हो गया था। मंगलवार को सुबह से ही तापमान में बहुत ज्यादा गिरावट आ गई थी। प्रदेश के तापमान में 5 से 7 डिग्री तक गिरावट दर्ज की गई।